Mikel Urrutikoetxea

Mikel Urrutikoetxea Azkueta, pilota arloan Urrutikoetxea deituraz ezaguna (Zaratamo, Bizkaia, 1989ko maiatzaren 24a) esku huskako pilotari profesional ohia da. Baiko Pilota enpresarekin jokatzen zuen. Aurrelari aritzen zen oro har, baina atzelari ere bai zenbaitetan, besteak beste 2016ko binakako txapelketa nagusian eta 2020koan. Bi txapelketa horietan Aimar Olaizola izan zuen aurrelari; txapeldun izan ziren 2016koan, eta txapeldunorde 2020koan. Bere ohiko postutik kanpora binakako txapelketa nagusia irabazi duen esku huskako pilotari bakarra da, eta hiru txapelketa nagusiak (buruz burukoa, lau eta erdikoa eta binakakoa) irabazi dituzten zortzi pilotarietako bat.

 Kirol ibilbidea 
2009an bihurtu zen profesional, eta urte hartan bertan bigarren mailako lau eta erdiko txapelduna izan zen.Asegarceren webguneko fitxa 

Hasierako urteetan, zaildu gabe zegoen. Defenditu behar zuenean eta partida luzatzen zenean, ez zen ongi moldatzen. Gainera, eskuko arazoak izaten zituen. Urteekin, ikasiz eta zailduz joan zen. Halaxe, 2013an eta 2014an, buruz buruko txapeldunorde izan zen; 2013an Aimar Olaizolaren aurka galdu zuen; eta 2014an, Juan Martinez de Irujoren kontra.
Olaizola eta Irujo ziren nagusi garai hartan, eta Urrutikoetxeak biei eutsi zien partida erdira arte; baina, gero, aurkariak gailendu zitzaizkion.

2015ean, buruz buruko txapelketa nagusia irabazi zuen, finalean Olaizola II.a 22-19 mendean hartuta. Oinatz Bengoetxearen ordez sartu zen Urrutikoetxea finalean, Bengoetxea lesionatu zelako. «Urrutikoetxea se lleva su primera txapela tras colarse en la final», Naiz, 2015-06-28. 38 urte ziren bizkaitar batek esku huskako txapelketarik preziatuena irabazten ez zuela.Unai : «Mikel Urrutikoetxea, Asegarceko pilotaria: "Burua hotz mantendu nuen, eta ondo amaitu nuen partida"», Berria, 2015-06-30. Oso partida gogorra izan zen. Erraz hasi zen Urrutikoetxea, eta zortzi tantoren aldea lortu zuen. Baina Olaizolak 19na berdindu zion. Urrutikoetxeak bi tanto egin zituen sakez, eta irabazi egin zuen.

2015ean bertan, lau eta erdiko txapelketa nagusia irabazi zuen. 62 urte iraganak ziren, bizkaitar batek txapel hori azken aldiz erdietsi zuenetik. Urte berean, esku huskako hiru txapelketa nagusiak (buruz burukoa, lau eta erdikoa eta binakakoa) jarraian irabazitako pilotari urrien artera sartu zen. Gainera, binakakoan, berez aurrelaria den arren, atzelari aritu zen, bai eta bikain aritu ere.

Atzelari arituta binakakoa irabazi duen aurrelari bakarra da. Hurrengo txapelketa nagusian ere, 2016ko buruz burukoan, finalera iritsi zen, eta txapeldunorde bukatu zuen, Irribarriaren aurka 22-13 galduta. Esku huskako hiru txapelketa nagusietako lau final jarraian jokatu dituen pilotari bakanetakoa da.

2018an, mononukleosia izan zuen, eta uda osoan izan zen kirola egin ezinik. Lau hilabeteren ostean itzuli zen, eta 2019an buruz buruko finala jokatu zuen Irribarriaren aurka. Final hori jokatu eta hilabete gutxira, abuztuan, Bilbon, partida batean, zuntz haustura handia izan zuen, bularraldean. Osatzen ari zela, jakin zuen ama gaixo zegoela, eta ez zuela sendabiderik. Oso garai gogorrak izan ziren Urrutikoetxearentzat. «Ahal dudan guztia egingo dut amari txapel bat eskaintzeko», esan zuen, ama hil ostean. Saiatu zen, baina ez zuen lortuko.

Berriz ere binakako finala jokatu zuen Aimar Olaizolarekin 2020an, COVIV-19 pandemiaren garaian, baina gehiago izan ziren aurkariak, Ezkurdia eta Martija. Garai hartan bertan, greba izan zen bere enpresan, Baikon; Urrutikoetxeak, Aimar Olaizolak eta Ander Imazek ez, enpresako beste pilotari guztiek bat egiten zuten grebarekin. Oso gaizki pasatu zuen Urrutikoetxeak, arazoak pilatuta: lesioa, amaren gaixotasuna eta heriotza, pandemia, eta greba. Grebaren lehen egunean erabaki zuen kanpoan geratzea. Ez zuen bere burua gai ikusten ezer egiteko. Handik hilabete pasatxora hasi ziren enpresaren eta pilotarien arteko liskarrak. Kritika ugari jaso zituzten greban parte hartu ez zuten hiru pilotariek. Zulo beltzean erori zen Urrutikoetxea. Ez zen gai egunerokoan gozatzeko: jokatzen zituen partidetan, gaizki pasatzen zuen, beldur asko zituen, eta etxera negarrez itzultzen zen; etxean, berriz, oso triste zegoen. Hilabete askoren buruan, Igor Jauregi psikologoaren laguntzaz, jarrera aldatzea lortu zuen. Horri esker, berriro pilotaz gozatzea lortu zuen.

2021etik aurrera, adinean aurrera zihoanez, lehenagoko gaitasun fisikoak pixka bat galduta, bere enpresako aurrelari gazteagoek —Unai Lasok, Iñaki Artolak, Jon Ander Peñak eta Erik Jakak— txapelketa nagusietan titular postua kendu zioten Urrutikoetxeari. Hala ere, zaratamoztarrak joko onarekin jardun zuen pilotalekuetan. 2024an erabaki zuen hurrengo urtean erretiratzeko garaia izango zuela, eta 2025eko irailaren 20ean jokatu zuen profesionaletako azken partida, Bilboko Bizkaia pilotalekuan.

 Lorpenak 
 Buruz Buruko Txapelketa Nagusian:
 2015eko txapelduna
 2016ko txapeldunordea
 2019ko txapeldunordea
 Lau eta Erdiko Txapelketa Nagusian:
 2015eko txapelduna
 2017ko txapeldunordea
 Binakako Txapelketa Nagusian:
 2016ko txapelduna
 2020ko txapeldunordea
 Bigarren Mailako Lau eta Erdiko Pilota Txapelketa Nagusian: 2009ko txapelduna

 Buruz Buruko Txapelketa Nagusiko finalak 
 Urtea Txapeldun Txapeldunordea Emaitza Pilotalekua2015Urrutikoetxea(1)Olaizola II.a22-19Bizkaia2016IrribarriaUrrutikoetxea22-13Bizkaia2019IrribarriaUrrutikoetxea22-20Bizkaia
(1) Finalean Urrutikoetxeak Bengoetxea VI.a ordezkatu zuen, azken hau lesionatu zelako.

 Lau eta Erdiko Txapelketa Nagusiko finalak 
 Urtea Txapelduna Txapeldunordea Tantoak Pilotalekua2015Urrutikoetxea Martinez de Irujo22-20Bizkaia2017Altuna III.aUrrutikoetxea 22-21Bizkaia

 Binakako Txapelketa Nagusiko finalak 
 Urtea Txapeldunak Txapeldunordeak Tantoak Pilotalekua2016Olaizola II.a - UrrutikoetxeaMartinez de Irujo(2) - Rezusta16-10Bizkaia2020Ezkurdia - MartijaOlaizola II.a - Urrutikoetxea22-13Bizkaia
(2) Irujok eskuin eskuko hatz luzea hautsi zuen 11-10ekoan, eta jarraitzen saiatu zen arren, bertan behera utzi zuen finala.

 Bigarren Mailako Lau eta Erdiko Txapelketa Nagusiko finalak 

 Urtea Txapelduna Txapeldunordea Emaitza Pilotalekua 2009 Urrutikoetxea Argote 22-10 Beotibar

 Profesionaletako azken urteetako estatistikak 
Bere enpresaren arabera, emaitza hauek izan zituen Urrutikoetxeak profesionaletako azken urteetan:

 Urtea Partida 
jokatuak Irabaziak Galduak 2025 35 12 (% 34,29) 23 (% 65,71) 2024 43 13 (% 30,23) 30 (% 69,77) 2023 34 15 (% 44,12) 19 (% 55,88) 2022 51 14 (% 27,45) 37 (% 72,55) 2021 45 18 (% 40,00) 27 (% 60,00) 2020 30 12 (% 40,00) 18 (% 60,00)

 Erreferentziak 

 Kanpo estekak 
 Pilotariaren fitxa, Asegarceren webgunean.

Kategoria:Esku Huskako Buruz Buruko Pilota Txapelketa Nagusiko txapeldunak
Kategoria:Esku Huskako Lau eta Erdiko Pilota Txapelketa Nagusiko txapeldunak
Kategoria:Esku Huskako Binakako Pilota Txapelketa Nagusiko txapeldunak
Kategoria:Zaratamarrak
Kategoria:Baiko Pilotako pilotariak
Kategoria:Bizkaiko pilotariak